EVROPSKA KOMISIJA Bruselj, 22.9.2021 COM(2021) 598 final SPOROČILO KOMISIJE Poročilo o okrepljenem nadzoru – Grčija, september 2021



{SWD(2021) 273 final}



OZADJE Gospodarska gibanja in politike v Grčiji se spremljajo v okviru evropskega semestra za usklajevanje ekonomskih politik in v okviru okrepljenega nadzora v skladu s členoma 2 in 3 Uredbe (EU) št. 472/2013 ( ). Z uvedbo okrepljenega nadzora za Grčijo ( ) se priznava dejstvo, da mora Grčija še naprej izvajati ukrepe za obravnavo vzrokov ali možnih vzrokov svojih gospodarskih in finančnih težav, hkrati pa izvajati strukturne reforme, ki bodo pripomogle k trdni in trajnostni gospodarski rasti. Okrepljeni nadzor zagotavlja celovit okvir za spremljanje gospodarskih gibanj in izvajanja politik, potrebnih za zagotovitev trajnostnega gospodarskega okrevanja. Omogoča redno ocenjevanje nedavnih gospodarskih in finančnih gibanj v Grčiji, spremljanje stanja pogojev financiranja države in posodobitve analize vzdržnosti dolga. Okrepljeni nadzor zagotavlja tudi okvir za ocenjevanje splošne zaveze, ki jo je Grčija 22. junija 2018 dala Euroskupini glede nadaljevanja in dokončanja reform, sprejetih v okviru programa evropskega mehanizma za stabilnost, ter glede zagotavljanja zaščite ciljev pomembnih reform, sprejetih v okviru programov finančne pomoči. V tem okviru se pri okrepljenem nadzoru spremlja izvajanje posebnih zavez za dokončanje ključnih strukturnih reform, ki so se začele izvajati v okviru programa, na šestih ključnih področjih v dogovorjenih rokih do sredine leta 2022, in sicer so to: (i) fiskalne in fiskalno-strukturne politike, (ii) socialna pomoč, (iii) finančna stabilnost, (iv) trg dela in proizvodni trgi, (v) Grška družba za upravljanje premoženja in deležev (Hellenic Corporation of Assets and Participations) in privatizacija ter (vi) posodobitev javne uprave ( ). To je enajsto poročilo o okrepljenem nadzoru za Grčijo. Poročilo temelji na ugotovitvah misije, ki je potekala na daljavo 15. julija 2021, in na rednem dialogu z grškimi organi. Misijo je izvedla Evropska komisija v povezavi z Evropsko centralno banko ( ); Mednarodni denarni sklad je sodeloval prek svojega okvira poprogramskega spremljanja, evropski mehanizem za stabilnost pa v okviru svojega sistema zgodnjega opozarjanja in v skladu z memorandumom o soglasju z dne 27. aprila 2018 o delovnih odnosih med Evropsko komisijo in evropskim mehanizmom za stabilnost. V tem poročilu je ocenjeno izvajanje zavez, ki jih je Grčija dala Euroskupini glede dokončanja reform do sredine leta 2021. To poročilo ni povezano s sprostitvijo naslednjega svežnja s politikami pogojenih dolžniških ukrepov, ki bi se v skladu z dogovorjenim polletnim načrtom lahko izvedla na podlagi dvanajstega poročila. Dvanajsto poročilo naj bi bilo objavljeno novembra. Zaveze, ki jih je Grčija junija 2018 dala partnerjem Euroskupine in so podlaga za sprostitev dodatnih ukrepov za odpis dolga, so bile sprejete do sredine leta 2022, tako da je Grčija stopila v zadnje leto te ureditve. Čeprav so bile izpolnjene številne zaveze, je bil cilj misije pojasniti obseg in časovni načrt za izpolnitev še neizpolnjenih reformnih zavez. CELOVITA OCENA Gospodarstvo kaže znake hitrejšega okrevanja od pričakovanega, kljub temu da se je odpiranje začelo pozneje, kot je bilo načrtovano. Po velikem gospodarskem upadu, ki je leta 2020 znašal 8,2 %, se je realni BDP pod vplivom naložb in kopičenja zalog v prvem in drugem četrtletju leta 2021 medčetrtletno povečal za 4,5 % oziroma 3,4 %. Glede na poletno vmesno napoved Komisije za leto 2021 naj bi se BDP v letu 2021 povečal za 4,3 % in v letu 2022 za 6,0 %, in sicer ob upoštevanju naložbenih spodbud iz načrta za okrevanje in odpornost ter tudi fiskalnih spodbud iz podpornih ukrepov države. Fiskalna politika ostaja spodbujevalna, saj grški organi še naprej zagotavljajo ciljno usmerjeno in začasno podporo gospodarstvu, vključno z odzivom na katastrofalne požare, ki so avgusta prizadeli državo. Ukrepi za podporo zaposlovanju, ki se zlasti podpirajo z instrumentom EU za podporo za ublažitev tveganj za brezposelnost v izrednih razmerah (SURE), so bili še naprej spodbuda za trg dela in so skupaj s sprostitvijo zdravstvenih omejitev in ponovnim zagonom turistične sezone podprli nadaljnje znižanje stopnje brezposelnosti na 15,9 % v drugem četrtletju leta 2021 v primerjavi s 17,1 % v drugem četrtletju leta 2020. Kampanja cepljenja še naprej napreduje, negotovost glede obetov pa je še vedno velika, zlasti glede na nedavni porast primerov COVID-19 poleti zaradi širjenja novih različic koronavirusa. Nedavno sprejeti načrt za okrevanje in odpornost bo imel ključno vlogo pri tem, da bo Grčija po pandemiji COVID-19 močnejša. Grški načrt za okrevanje in odpornost je bil med prvimi načrti, ki jih je Svet 13. julija uradno potrdil po pozitivni oceni Evropske komisije 17. junija. Grčija je 9. avgusta prejela izplačilo 3,96 milijarde EUR v obliki predhodnega financiranja. Načrt, v katerem so predstavljeni ukrepi za mobilizacijo 17,8 milijarde EUR nepovratnih sredstev in 12,7 milijarde EUR posojil, pomeni znatno prizadevanje Grčije za spoprijemanje z izzivi, s katerimi se srečuje. Vključuje številne naložbe, povezane s podnebjem, in bo spodbudil digitalizacijo ter številne reforme, ki temeljijo na preteklih in sedanjih prizadevanjih. Grčija je bila tudi prva država članica, ki je dokončala svoj sporazum o partnerstvu za programsko obdobje 2021–2027. Sporazum o partnerstvu, ki ga je Komisija sprejela 29. julija 2021, določa strateško usmeritev za uporabo naložb v vrednosti več kot 21 milijard EUR za podporo ekonomski, socialni in teritorialni koheziji Grčije. Izvajanje reform se je z dobro dinamiko nadaljevalo na številnih področjih politike, pri čemer so bile v sedanjem obdobju poročanja izpolnjene številne posebne zaveze politike. Predvsem je treba omeniti naslednje: ·V zvezi s privatizacijami je bil dosežen pomemben in bistven napredek, zlasti z zaključkom transakcije v zvezi z znamenitim projektom Hellinikon ter z izbiro prednostnega vlagatelja v zvezi s koncesijo za avtocesto Egnatia in transakcijo za infrastrukturo javne družbe za prodajo plina (DEPA). Delo Grške družbe za upravljanje premoženja in deležev napreduje, kar zadeva pripravo posodobitve njenega strateškega načrta in pogodbe o izvajanju za javno podjetje Atenski potniški promet. ·Lestvica dodatnih prejemkov za neodvisni organ za javne prihodke, sprejeta v okviru desetega poročila, je bila uspešno uvedena za veliko število njegovega osebja, s čimer je bila izpolnjena posebna zaveza na področju davčne uprave. ·Kljub velikim zamudam v razpisnem postopku je bila pred kratkim podpisana pogodba o polni uvedbi ustreznega sistema IT za podporo novemu okviru za licenciranje naložb, s čimer je bila ta posebna zaveza izpolnjena. ·Naročilo za razvoj nacionalnega portala za kodifikacijo in reformo grške zakonodaje je bilo oddano, s čimer je bila ta posebna zaveza izpolnjena. Naročilo ima dolgo fazo izvajanja, ki traja 36 mesecev, financira pa ga EU prek nacionalnega strateškega referenčnega okvira. Napredek se je dobro nadaljeval tudi na drugih področjih, ki jih zajemajo posebne zaveze, grški organi pa so se zavezali, da bodo zagotovili njihovo izvajanje v skladu z dogovorjenimi roki. Natančneje: ·Informacijski sistem pobiranja od konca do konca za davčno upravo, posebna zaveza za sredino leta 2021, je v fazi testiranja, končni sistem pa bo predvidoma vzpostavljen do konca leta 2021, kar je na splošno v skladu s pričakovanji iz desetega poročila. ·Kar zadeva zdravstveno in socialno varstvo, izterjava sredstev, tj. porabljenih sredstev, ki presegajo zakonsko določeno zgornjo mejo za javno porabo za zdravila in druge zdravstvene storitve in ki jih je treba izterjati od izvajalcev zdravstvene dejavnosti, po zamudah, ki jih je povzročila pandemija, zdaj napreduje večinoma po načrtu. Grški organi napredujejo s sprejemanjem primarne zakonodaje, ki vzpostavlja shemo osebne asistence za invalide, ki temelji na novem pristopu ocenjevanja invalidnosti na podlagi funkcionalnosti, sekundarna zakonodaja pa naj bi sledila do konca leta. ·Grški organi so v zvezi s poslovnim in naložbenim okoljem ter po svežnju zakonodaje, sprejetem aprila 2021, junija 2021 sprejeli nadaljnjo primarno zakonodajo za reformo licenciranja gospodarskih dejavnosti v vseh dogovorjenih sektorjih. To je dobrodošel korak. Kljub temu se grškim organom priporoča, naj hitreje sprejemajo ministrske odloke, ki so potrebni za izvajanje aprilskih in junijskih zakonov, ker je to nujno za popolno operativnost novih določb. Izvajanje časovnega načrta za dokončanje katastrskega projekta napreduje zadovoljivo, vendar prihaja do zmernih zamud pri ratifikaciji gozdnih kart. Evropske institucije pozdravljajo dejstvo, da so grški organi sprejeli nov katastrski zakon, katerega cilj je pospešiti katastrsko kartiranje in postopke prenosa premoženja. Grški organi naj bi po nedavni reformi dela do začetka leta 2022 predstavili prvi osnutek nove delovnopravne zakonodaje, da bi s pravno kodifikacijo povečali pravno varnost in dostop do prava. ·Na področju pravosodja so grški organi v tem obdobju poročanja dobro napredovali pri posebni zavezi glede elektronske vložitve. Grški načrt za okrevanje in odpornost vključuje številne dobrodošle nadaljnje ukrepe, s katerimi se bodo nadalje uresničevali in razširili cilje te reforme. ·Grški organi so v zvezi z bojem proti korupciji predstavili ukrepe za obravnavo preostalih priporočil Skupine držav proti korupciji (GRECO), ki je posebna zaveza, postopoma do aprila 2022.

·Grški organi so dosegli napredek v zvezi s krovnim načrtom za razvoj olimpijskega atletskega centra (OAKA). Potrebno bo nadaljnje delo za zagotovitev, da načrti za lokacijo zagotavljajo njeno dolgoročno finančno vzdržnost. Grški organi so napredovali pri številnih širših strukturnih reformah, ki so se začele v okviru okrepljenega nadzora. Predvsem je treba omeniti naslednje: ·Avgusta 2021 je bil v parlamentu sprejet nov celovit zakon o šolskem izobraževanju, ki se bo začel uporabljati v tekočem šolskem letu 2021/22. Ta reforma prinaša številne pomembne novosti v zvezi z avtonomijo šol, organizacijskimi spremembami in ocenjevanjem učiteljev. ·Grški organi so s tehnično podporo, ki jo je zagotovila Evropska komisija, pripravili podroben akcijski načrt za okrepitev postopka zaposlovanja javnih uslužbencev. Izvajanje načrta se bo spremljalo v okviru grškega načrta za okrevanje in odpornost. ·Grški organi so sprejeli novo nacionalno strategijo za javno naročanje za obdobje 2021–2025, njene ključne pobude pa vključujejo digitalizacijo postopkov javnega naročanja, uvedbo sodobnih orodij in e-storitev ter izboljšanje okvira upravljanja in nadzora. ·Grški organi prav tako še naprej stalno napredujejo pri e-upravljanju, zlasti kar zadeva trenutni razvoj portala gov.gr in zagotavljanje zanesljivosti sistemov javnega sektorja. Ukrepi na tem področju bodo podprti tudi v okviru grškega sklada za okrevanje in odpornost. Na nekaterih področjih je bil napredek počasnejši, kot je bilo pričakovano v desetem poročilu. Zlasti se ni pospešila poravnava zaostalih plačil. Skupna vrednost zaostalih plačil je znašala okoli 900 milijonov EUR, kar je za skoraj 80 % preseglo skupni cilj ob koncu julija (približno 500 milijonov EUR). To znatno odstopanje vzbuja zaskrbljenost, zlasti glede na obsežno ponovno oceno ciljev poravnave, opravljeno v okviru desetega poročila. Zaradi trenutne zamude je cilj, da se znatno zmanjša obseg nepokojninskih zaostalih plačil, ki naj bi bil dosežen junija 2021, težko dosegljiv tudi do konca septembra. Grški organi so pozvani, naj pospešijo izvajanje vseh ukrepov, ki omogočajo poravnavo zaostalih plačil in preprečujejo kopičenje novih, da bi se v prihodnje izognili odstopanju od dogovorjenih ciljev. Kljub temu je spodbudno, da se izvajanje priporočil grškega računskega sodišča o poravnavi zaostalih plačil nadaljuje po načrtih in da so grški organi opredelili predloge za poenostavitev nekaterih davčnih postopkov, ki bodo večinoma sprejeti do oktobra in decembra 2021. Grški organi so na splošno dosegli pomemben napredek v zvezi z reformo okvira za inšpekcijske preglede, vendar je pri zadnjem preostalem elementu s prednostnih področij v okviru okrepljenega nadzora, in sicer primarni zakonodaji in izvedbenih odlokih v zvezi z inšpekcijskimi pregledi na področju varstva okolja, prišlo do zamud glede na rok maja 2021, ki je bil pričakovan v desetem poročilu, zaradi tekoče širše okoljske reforme. Grški organi so se zavezali, da bodo reformo inšpekcijskih pregledov dokončali do konca oktobra 2021. Delo na področju pravosodja v zvezi z vzpostavitvijo enot JustStat napreduje počasneje, kot je bilo pričakovano, razpis za integrirani sistem za upravljanje zadev v civilnih in kazenskih zadevah pa še ni bil objavljen. Po sprejetju več pomembnih zakonov na področju izobraževanja leta 2021 naj bi bil zakon o visokem šolstvu sprejet do konca leta 2021, kar je nekoliko pozneje, kot je bilo predvideno. Na področju zdravstvenega varstva poteka centralizirano javno naročanje za zdravstvo, vendar se je sprejetje novega zakonodajnega okvira za nacionalni osrednji organ za javno naročanje v zdravstvu (EKAPY) zamaknilo do naslednjega pregleda. Revizija zakona o primarnem zdravstvenem varstvu napreduje, čeprav se ključni elementi, kot sta nadzorna vloga in obvezna registracija pacientov, še vedno opredeljujejo, napredek pa je bil dosežen tudi pri zaposlovanju novih splošnih zdravnikov. Grški organi so se zavezali, da bodo osnutek dokončali in ga predložili v javno posvetovanje do sredine oktobra. Vpliv pandemije na finančni sektor je bil doslej zmeren, po zaslugi ukrepov, ki so jih sprejeli grški organi, in ukrepov, sprejetih na ravni euroobmočja. Izvajanje dogovorjenih ukrepov politike se je nadaljevalo, vendar je napredek na splošno počasnejši od pričakovanega. Delež nedonosnih posojil je v prvem četrtletju leta 2021 ostal pri 30 %, podobno kot ob koncu leta 2020, vendar se v prihodnjih četrtletjih zaradi nadaljnjih obsežnih listinjenj v okviru sheme Hercules pričakuje ponovni trend stalnih izboljšav. Prvi znaki uporabe novega insolvenčnega okvira, uvedenega v okviru desetega poročila, so spodbudni, vendar je še prezgodaj za oceno učinkovitosti novega okvira. Pri koncesijskem postopku za ustanovitev subjekta prodaje in povratnega najema za ranljive dolžnike je prišlo do dodatnih zamud, njegova vzpostavitev se pričakuje šele sredi leta 2022, kar pa ne bo vplivalo na druge dele insolvenčnega okvira. Odpravljanje zaostankov pri obravnavi zadev v zvezi z insolventnostjo gospodinjstev, ki je posebna zaveza za konec leta 2021, se nadaljuje, vendar bo verjetno trajalo dlje, kot je bilo sprva pričakovano, in sicer zaradi večmesečne prekinitve dela sodišč v povezavi s pandemijo in majhne zmogljivosti več sodišč za obravnavo zadev. Kar zadeva izvajanje e-dražb in druge izvršilne postopke bodo dobrodošli in pomembni koraki, vključeni v revidirani (osnutek) zakonika o civilnem postopku, začeli veljati pozneje, kot je bilo pričakovano, tj. 1. januarja 2022, kar je obžalovanja vredno glede na prejšnja zagotovila, da bo zakonik začel veljati sredi septembra 2021. Grški organi so v letu 2022 sprejeli dodatne korake za povečanje učinkovitosti nekaterih postopkovnih vidikov e-dražb. Zamude pri odpravljanju zaostankov unovčenih državnih poroštev so se nadaljevale v drugem četrtletju leta 2021, kar je privedlo do zmanjšanja cilja potrditve za leto 2021. Čeprav so nedavni podatki pokazali spodbudne znake pospešenega razvoja dogodkov, doseganje revidiranih ciljev ostaja težavno. Evropske institucije pozdravljajo sprejetje potrebne sekundarne zakonodaje, ki bo zagotovila popolno delovanje okvira odloženih davčnih odbitkov julija 2021, da se omogoči uporaba odloženih davčnih odbitkov v primeru bančnih izgub, in spremembe ustrezne primarne zakonodaje v kratkem, da se dodatno olajšata listinjenje in prodaja nedonosnih posojil. Grški organi so navedli, da je dokončanje več posebnih zavez in drugih pomembnih reform do dvanajstega poročila izvedljivo. Natančneje: ·Kar zadeva fiskalno-strukturne reforme, je izvajanje prve ravni funkcionalne klasifikacije, ki pomeni posebno zavezo za sredino leta 2021 na področju kontnega okvira, na dobri poti, da bo dokončano pravočasno za sprejetje proračuna za leto 2022. Informacijski sistem pobiranja od konca do konca, ki je posebna zaveza za sredino leta 2021 na področju davčne uprave, je v fazi testiranja, v celoti pa naj bi začel delovati do konca oktobra 2021. Novembra 2021 naj bi bila sprejeta zakonodaja za izvedbo obsežne reforme davka na nepremičnine ENFIA v letu 2022 s širšo osnovo na podlagi novih tržno določenih vrednosti davka na nepremičnine, kar je posebna zaveza. ·Na področju energije je bila z grškimi organi dogovorjena rešitev za odpravo protimonopolnih pomislekov. Njeno uspešno izvajanje s sprejetjem ustreznih regulativnih in korporativnih ukrepov bo dopolnilo to posebno zavezo. ·Posebna zaveza za dokončanje integriranega sistema upravljanja človeških virov za javno upravo bo predvidoma prav tako zaključena oktobra 2021, in sicer po nedavnem dokončanju vzpostavitve povezav med evidencami o vsakem zaposlenem, zbranimi s popisom javnih uslužbencev, enotnim plačilnim organom in kadrovsko službo. Grški organi so prav tako dokončali oceno obstoječih kategorij začasnih uslužbencev in se zavezali, da bodo do oktobra 2021 določili letno zgornjo mejo za začasne uslužbence, ki se bo uporabljala od leta 2022. Evropske institucije so grške organe spodbudile, naj čim prej dokončajo postopek imenovanja stalnega sekretarja za izobraževanje. ·Grški organi kljub manjšim zamudam dobro napredujejo pri vzpostavljanju strateškega nabora projektov in instrumenta za pripravo projektov, ki bosta imela ključno vlogo pri izvajanju grškega načrta za okrevanje in odpornost. Pričakuje se, da bosta subjekta v celoti vzpostavljena do dvanajstega poročila, vključno s prvim razvojnim programom za pogodbe strateškega pomena in uvedbo razpisnega postopka za okvirne pogodbe za svetovalce za projekte, ki so prek instrumenta za pripravo projektov določeni za dokončanje. Grški organi naj bi po stalnem napredku v preteklih mesecih dokončali tudi sprejetje preostale sekundarne zakonodaje, ki je opredeljena kot ključna za izvajanje novega zakona o javnem naročanju. ·Začele so se razprave o prihodnosti grškega sklada za finančno stabilnost, ki je posebna zaveza. Zakonodajna sprememba v zvezi s trajanjem, upravljanjem, strategijo odprodaje sredstev in posebnimi pravicami sklada bo sprejeta predvidoma do oktobra 2021. Treba je upoštevati, da je pri postopku imenovanja za delovno mesto namestnika glavnega izvršnega direktorja sklada prišlo do zamud. Ohranjanje neodvisnosti sklada in upoštevanje izbirnega postopka, kot je določeno v zakonu, ostajata bistvena. V poročilu je na splošno ugotovljeno, da je Grčija kljub zahtevnim okoliščinam, ki jih povzroča pandemija, sprejela potrebne ukrepe za izpolnitev svojih zapadlih posebnih zavez. Grški organi so izpolnili posebne zaveze na različnih področjih, vključno s privatizacijo, izboljšanjem poslovnega okolja in davčno upravo, hkrati pa so napredovali pri širših strukturnih reformah, tudi na področju šolskega izobraževanja in javne uprave. Evropske institucije pozdravljajo tesno in konstruktivno sodelovanje na vseh področjih ter spodbujajo grške organe, naj ohranijo zagon in po potrebi okrepijo prizadevanja za odpravo zamud, ki jih je delno povzročila pandemija, zlasti v zvezi z reformami finančnega sektorja in poravnavo zaostalih plačil. MAKROEKONOMSKA GIBANJA Grško gospodarstvo je po velikem upadu, ki je leta 2020 znašal 8,2 %, v prvi polovici leta začelo okrevati. Realni BDP se je v prvem in drugem četrtletju leta 2021 medčetrtletno (desezonirano) povečal za 4,5 % oziroma 3,4 %, kar je bilo posledica naložb in kopičenja zalog. Rast cen življenjskih potrebščin se je poleti po večmesečnem upadanju povečala in avgusta dosegla 1,2 %. Gibanja v prvem delu leta, čeprav nekoliko ločena od svetovnih inflacijskih pritiskov, opaženih v drugih državah članicah, so predvsem posledica vpliva znižanja DDV na cene storitev. Ukrepi za podporo zaposlovanju so kljub velikim gospodarskim motnjam, ki jih je povzročila pandemija, še naprej podpirali trg dela. Ocenjuje se, da je bilo leta 2020 približno 1,5 milijona delavcev v več kot 200 000 podjetjih deležnih podpore z ukrepi za podporo zaposlovanju, ki so se financirali z instrumentom EU za podporo za ublažitev tveganj za brezposelnost v izrednih razmerah (SURE), medtem ko bi lahko v letu 2021 z instrumentom podprli več kot 600 000 delavcev. Po sprostitvi zdravstvenih omejitev in ponovnem zagonu turistične sezone, ki sta prispevala k pospešitvi ustvarjanja delovnih mest, se je stopnja brezposelnosti v drugem četrtletju leta 2021 znižala na 15,9 %, kar je 0,4 odstotne točke pod njeno ravnjo v prvem četrtletju in več kot 1 odstotno točko v primerjavi z letom poprej. Kljub temu se je brezposelnost mladih povečala z 32,8 % v prvem četrtletju 2020 na 41,7 % v prvem četrtletju 2021 (po zadnjih razpoložljivih podatkih). Vodilni kazalniki iz informacijskega sistema „Ergani“ kažejo na nadaljnje povečanje zaposlenosti v poletnih mesecih in napovedujejo možno znižanje stopnje brezposelnosti v naslednjem četrtletju. Hkrati kampanja cepljenja še naprej napreduje, vendar je nedavni porast primerov v poletnem obdobju zaradi pojava nove različice delta vzbudil zaskrbljenost. Glede na poletno vmesno napoved Komisije za leto 2021 naj bi se BDP v letu 2021 povečal za 4,3 % in v letu 2022 za 6,0 %. Pričakuje se, da bo leta 2021 rast temeljila na domačem trgu, predvsem zaradi naložbenih spodbud iz načrta za okrevanje in odpornost ter fiskalnih spodbud iz podpornih ukrepov države. Medtem ko so prihodi mednarodnih turistov v poletni sezoni, zlasti v avgustu, nadomestili precejšen del izpada glede na ravni leta 2019, se predvideva, da bodo prihodki iz turizma ostali pod ravnjo iz leta 2019. Pričakuje se, da bo izvoz blaga ohranil svoj pozitivni zagon, podprt z opazno odpornostjo v času pandemije. Skupna inflacija naj bi leta znašala 2021 –0,4 % in leta 2022 0,5 %. Nedavno sprejeti grški načrt za okrevanje in odpornost naj bi v prihodnosti okrepil zasebne in javne naložbe. Načrt naj bi z izvajanjem strateških naložb na področjih zelene preobrazbe, prehoda na digitalno tehnologijo, trajnostne in vključujoče rasti ter drugih ukrepov, ki pospešujejo rast, podprl okrevanje gospodarstva. Po zadnjih simulacijah služb Komisije naj bi se raven BDP do leta 2026 povečala za 2,1 do 3,3 % zaradi skupnega učinka nepovratnih sredstev in posojil. Takšne simulacije ne vključujejo možnega pozitivnega vpliva strukturnih reform, predvidenih v načrtu, ki bi lahko bil znaten. Rast bo podprl tudi nov cikel financiranja s strani EU. Negotovost glede obetov je še vedno velika. Zlasti za okrevanje turistične industrije bo napredek v boju proti pandemiji, tako na domači kot tudi na mednarodni ravni, ključni dejavnik. Ponovni zagon turizma v začetku maja je bil spodbuda za sektor, vendar je bil njegov učinek deloma izravnan s pozno sprostitvijo omejitev potovanj iz ključnih držav izvora. Tudi hitrost okrevanja zasebnega sektorja po izteku ukrepov podpore je negotova. Zato bo treba skrbno načrtovati postopno odpravo teh ukrepov, da se preprečijo učinki izrazitega naglega padca in nenaden porast novih stečajev. To zadeva tudi trg dela in umik zadevnih programov podpore za trg dela, ki ga bo treba načrtovati s ciljem, da se porast odpuščanj ohrani pod nadzorom. Nedavno povečanje proizvodnih stroškov in prisotnost ozkih grl v dobavni verigi prispevata k negotovosti glede obetov za inflacijo. Dodatni vir negotovosti ostajajo zunanji geopolitični dejavniki in morebitni ponovna okrepitev migracijskih tokov. Po drugi strani pa bi lahko izvedba dela nakupov, preloženih iz preteklega leta, dodatno spodbudila zasebno potrošnjo, kot kažejo kratkoročni kazalniki gospodarstva.